নিজস্ব প্রতিনিধি:  ''সঠিক পথে তদন্ত হোক, যা ঘটেছে, তার পিছনেও রাজনীতি রয়েছে।'' ভবানীভবনে সিআইডি দফতর থেকে বেরিয়ে জানালেন সিপিএমের বহিষ্কৃত সাংসদ ঋতব্রত বন্দ্যোপাধ্যায়। মঙ্গলবার টানা ছ'ঘণ্টা জেরা করা হয় তাঁকে। বুধবার আবার সিআইডি দফতরে হাজিরা দেবেন তিনি। ঋত বলেন, '' আমি মনে করি, রাজনীতির খেলা এটা। পূর্ণ তদন্ত হোক। আদালতের নির্দেশ মতো তদন্তে আমি সবরকম সাহায্য করব।'' বিয়ের প্রতিশ্রুতি দিয়ে সহবাস ও ধর্ষণের মামলায় হাজিরা দিতে মঙ্গলবার দুপুর সাড়ে বারোটা নাগাদ ভবানী ভবনে পৌঁছন তিনি। সঙ্গে ছিলেন দুই আইনজীবীও। এর আগে দু'বার সিআইডির পাঠানো নোটিস এড়িয়ে গিয়েছেন ঋতব্রত। আগাম জামিনের শর্ত হিসাবে তাঁকে সিআইডি দফতরে হাজিরা দেওয়ার নির্দেশ দিয়েছিল আদালত।